钦定古今图书集成/理学汇编/文学典/第007卷 > 周密齐东野语 > 《文欲自出机杼》
## 钦定古今图书集成/理学汇编/文学典/第007卷 > 周密齐东野语 > 《文欲自出机杼》

曾子固熙宁间守济州，作北渚亭，盖取杜陵《宴历下
亭》诗“东藩驻皂盖，北渚陵清河”之句。至元祐间，晁无
咎、补之继来为守，则亭已颓毁久矣。补之因重作亭，
且为之记。记成，疑其步骤开阖，类子固《拟岘台记》，于
是易而为赋。且《自序》云：“或请为记，荅曰：‘赋可也’。”盖寓
述作之初意云。然所序晋、齐攻战三周华不注之事，
虽极雄赡，而或者乃谓与坡翁《赤壁》所赋孟德、周郎
之事略同，补之岂蹈袭者哉？大抵作文欲自出机杼
者极难，而古赋为尤难，唯陈言之务去，戛戛乎其难
哉！虽昌黎亦以为然也。